Víctor Pradera

Juan Víctor Pradera Larunbe (Iruñea, Nafarroa Garaia, 1873ko apirilaren 19a - Donostia, Gipuzkoa, 1936ko irailaren 6a) euskal herritar politikari, ingeniari, abokatu eta historialaria izan zen. 

 Biografia 
Aitaren aldeko aitona Sarakoa zen (Jean Pradere Martinena) eta amona, Sunbillakoa, baina Etxalarren bizi ziren. Hantxe jaio zen Victor Praderaren aita. Ama, ostera, Iruñekoa zuen.

Iruñean jaio arren, zazpi urterekin Donostiara joan zen bizitzera gurasoekin.1899an, Tolosako barrutia (Gipuzkoa) ordezkatuz, eta 1918an, Iruñeko barrutia (Nafarroa Garaia) ordezkatuz, diputatu hautatu zuten. Juan Vázquez de Mellaren jarraitzailea, harekin batera karlismoa utzi eta Alderdi Katoliko Tradizionalistan sartu zen. Gero Alderdi Sozial Popularrean eta Elkarte Tradizionalistan ere ibili zen.

Euskalduna zen; hala ere, gogor borrokatu zen Euskal Herriarentzako Sortarauaren eta eusko abertzaletasunaren aurka. Nafarroako konkista legitimatzeko saiakerak egin zituen, adibidez, gogor joz Amaiurko monolitoaren kontra, eta Fernando el Católico y los falsarios de la historia entsegua argitaratuz (1922). Espainiako Bigarren Errepublikaren aurkako sutsua, bere idatzietan eta jarduera politikoan hura suntsitzearen alde lan egin zuen. Leo XIII.aren Rerum Novarum-aren katolizismo sozialaren aldekoa izan zen.

Espainiako Gerra Zibila hasi zenean, Donostian zegoen. Abuztu hasieran atxilotu zuten, eta Ondarretako espetxean giltzapetu. 1936ko irail hasieran fusilatu zuten, baita semea ere.

 Obra batzuk 
 Por Navarra, para España [diskurtso]. Donostia: "GRAPHOS". 1921.
 Fernando el Católico y los falsarios de la historia. Sucesores de Rivadeneyra (S. A.). 1922.
 Dios vuelve y los dioses se van. Sucesores de Rivadeneyra (S. A.). 1923.
 El Estado Nuevo (2. edizio). Editorial Española. 1937.

 Erreferentziak 

 Ikus, gainera 
 Diario de Navarra
 Raimundo García García''
 Marcelino Oreja Elosegi
 Nabarrismo
 Juan Olazabal

 Kanpo estekak 

Kategoria:Iruindarrak
Kategoria:Nafarroa Garaiko politikariak
Kategoria:Nafarroa Garaiko abokatuak
Kategoria:Euskal Herriko historialariak
Kategoria:Espainiako Gerra Zibilean fusilatutako hegoaldeko nafarrak
Kategoria:Euskal Herriko karlistak
Kategoria:Amarapedia
Kategoria:Espainiako diputatuak
Kategoria:Donostian hildakoak
Kategoria:Euskal Herriko antikomunistak
Kategoria:Exekutatutako politikariak
Kategoria:Polloeko hilerrian lurperatutakoak